**Storia dla Union di Ladins de Gherdëina**

Do la Segonda Gran Viera, do dut chël che ova spartì la jënt, ne se à i trëi promotëures da ntlëuta, **Luis Trenker**, **Leo** **Demetz** y **Franz Prugger** nia fat saurì a purté dant si ideies idealistiches a n majer cërtl de jënt. Do l'ancunteda preliminèra dl 19 de lugio 1945, ulache l ie unì dat pro l statut dla Union, àn purvà a se prejenté ala populazion ai 5 de agost 1945 tla prima "Adunanza Generela".

L protocol dla reunion conta de pustejedes drët ciaudes, de n tlima bëndebò revënt. N cumbatova ntlëuta cun tan de forza per defënder una o l'autra pusizion avester che n ne savova pu mo nianca, ulache l fossa ruvà la Provinzia de Bulsan y ce sort de urdenamënt aministratif che fova udù dant per nosc raion. Purempò luna ora tler una na minonga zentrela, che fova dessegur chëla dla maiuranza dla Union de chëi ani: duta la cin' valedes ladines deberieda, puscibilmënter pra la Provinzia de Bulsan. Chësc fova pu nce l fin dl'autra urganisazions ladines de Fascia, Ampëz y Fedom.

**Max Tosi mutiva truepa jënt a se dé ca per l ladin**

Do l pustejamënt dl ann 1945 ti à l poet Max Tosi inò dat ardimënt a chëi dla Union. Te si idealism mpue‘ romantich fòvel stat bon de mutivé truepa jënt a se dé ca per l ladin. La Union à depona giapà si prim presidënt, Franz Prugger, lità ai 15 de lugio 1946. Tl 1948 ie la Union unida recunesciuda ufizielmënter, tl 1954 nce coche "Ente Morale". N muessa tlo nce lecurdé i resultac culturei de chëi ani: bele tl 1948 fòvel inò unì ora l Calënder de Gherdëina, che Sn. Cristl Moroder à purtà inant nchin al 1997. Chësc ie bën un di ponc de majer prestije y un di miëur resultac dl lëur dla Union te chisc cincant'ani. L Calënder ie deventà mpue‘ la testemunianza dla vita dla valeda y vën tenì su tla families coche la cronica de nosta cumenanza.

**N gran mpëni per la grafia dl gherdëina y per l nseniamënt dl ladin te scola**

Te plu ancuntedes àn scumencià te chëi ani a lauré sun la grafia dl Gherdëina. N à nce tëut su cuntac cun i badioc per ruvé deberieda a na regulamentazion. Tl 1948 iel pona unì ora la gramatiga dl Gherdëina de Minach-Gruber. Bele te chëi ani se àn purvà de arjonjer l nseniamënt paritetich y n valgun' ëura de ladin tla scoles. Chësc urdenamënt, che ie pona nce unit a s‘l dé, ie n bona pert frut di sforc de n valgun nteletuei, che ova bele ntlëuta capì cie che fova debujën. L fova nce unì damandà n ispetëur ladin per nosta scoles, n svilup che à pona purtà ala istituzion dla Ntendënza Ladina tl 1975.

**Na gran idea, la Cësa di Ladins**La Union à fat si majer sforz, nce finanziel, per frabiché su na cësa de cultura ladina. Sota l presidënt Giuani de Petlin, che à dat ca n gran cuntribut finanziel ora de si fuia, àn purtà a realisazion chësta Cësa di Ladins a Urtijëi, che ie la sënta dla Union de Gherdëina y dla Generela. Ntlëuta ne fòvel pa nia tan saurì ruvé pra finanziamënc. La Cësa di Ladins, inaudeda tl 1954, ie daviadechël na gran realisazion dl sforz di cumëmbri dla Union y nia velch che ie mé unì anjinià ca dala aministrazions.

Do la realisazion dla Cësa à dal 1958 al 1961 inò Franz Prugger menà inant la Union. N muessa tlo lecurdé si sforc tla cumiscions legislatives, per seguré la defendura di Ladins tl Statut de Autonomia.

Ti ani 60 iel da lecurdé la fundazion dl Museum de Gherdëina cun si promotëur bera Robert Moroder. L Museum ie nasciù da n cumité dla Union y ie na pert ntegrënta de nosc lëur culturel.

Cun la presidënzes de Pubi de Petlin, de Heinrich de Doss, de Stefan de Sulé, de Gilo Prugger, de Bruno Moroder, Vinzenz Peristi y Guido Insam àn purtà inant l lëur dla Union tl ciamp dla publicazions, dla nrescides, dla bibliotech de studi, dl teater, dla cianties, di inuemes di luesc y n.i. Lecurdon nce la prima trasmiscions dl Radio Ladin, cun l sforz ideal de si redadëur Bruno Moroder, na persona suënz puech recunesciuda per duc si meric, nce per l nseniamënt dl ladin. Danter la gran scumenciadives vala de lecurdé i cungresc nterladins, i dis culturei, i festivais ladins y n.i.

Tl ciamp publizistich òven ntant fat de gran vares inant cun la plata "Nos Ladins", fundeda dl 1949, y che ie al didancuei la Usc di Ladins, che vën ora uni ena. L ie da lecurdé duc i ntervënc pra la istituzions, dut l sforz aministratif y urganisatif, p.e. de Alex Moroder che se cruziova dl'aministrazion, de persones coche anda Malia da Cudan cun si lëur te bibliotech y te scola, de desëines y desëines de cunselieres che dà ca si lëur y si tëmp liede, dut chësc resta n bona pert scundù ai uedli dla jënt.

**L statut dla Union di Ladins de Gherdëina**

Ti prim documënc vëniel tresora sotrissà che n ie na Lia a carater "apartitich". N liej ti statuc, che la Union se tol dant de stravardé la rujeneda y la cultura ladina, de svilupé l'economia dla valeda, de fé dut l puscibl, acioche l'autorità ti chemuns y de autra istituzions dl luech reste tla mans de ladins, de realisé na scola, ulache l vënie nsenià daujin al talian y al tudësch nce l ladin. L ie stat n gran merit dla Union de chëi ani, de avëi descedà la sensibltà dla forzes politiches per i bujëns y la rejons di ladins. Al didancuei pudons bën dì che la Union à la funzion de stimulé la minonga dla jënt per i problems y per soluzions che possa giapé n cunsëns, canche la va de tematiches ladines.